Rīgā, 2022.gada 12.maijā

Alūksnes novada vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Alūksnes novada vidusskola un tās īstenotās izglītības programmas *Vispārējās vidējās izglītības profesionāli orientētā virziena programma/ Vispārējās vidējās izglītības programma, Vispārējās vidējās izglītības vispārizglītojošā virziena programma, Pamatizglītības programma/ Pamatizglītības programma, Speciālās pamatizglītības programma izglītojamajiem ar mācīšanās traucējumiem/ Speciālās pamatizglītības programma izglītojamajiem ar mācīšanās traucējumiem, Speciālās pamatizglītības programma izglītojamajiem ar garīgās attīstības traucējumiem/ Speciālās pamatizglītības programma izglītojamajiem ar garīgās attīstības traucējumiem* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Savukārt direktores vadītājas darbs tiek vērtēts ar kvalitātes līmeni “ļoti labi”, tādējādi atzīstot, ka direktorei piemīt augsta līmeņa profesionalitāte un līderības prasmes, kas mērķtiecīgi virza skolu uz attīstību, ņemot vērā pārmaiņas un mūsdienu prasības.

Alūksnes novada vidusskolai ir savas stiprās puses:

1. skolotāji īsteno mērķtiecīgu un saskaņotu darbību, kas nodrošina skolēnu pilsoniskās līdzdalības prasmju apguvi ikdienas mācību un audzināšanas procesā;
2. skolā ir izveidota sistēma un notiek mērķtiecīgs atbalsts darbā ar mācīšanās grūtību un speciālās izglītības programmu izglītojamiem;
3. skolas mācību un audzināšanas darba īstenošanai nodrošinātas gan iekštelpas, gan ārtelpas ar daudzveidīgu funkcionalitāti, vides objektiem, izglītojošām atgādnēm un spēlēm, kuru izveidē ir iesaistījušies gan izglītības iestādes darbinieki, iedzīvotāji, absolventi, gan piesaistīts projektu līdzfinansējums;
4. cieša sadarbība ar dibinātāju, veidojot vienotu redzējumu par turpmāko skolas attīstību un stratēģijām, tādējādi stiprinot tāss lomu vietējā kopienā un apdzīvotajā vietā, kā arī skolā tiek īstenota saskaņota sadarbība visos līmeņos.

Skolā dominē tādas vērtības kā savstarpēja cieņa, tolerance, taisnīgums, laipnība, godīgums, atbildība un drosme, kas veicina skolēnu personības izaugsmei labvēlīgu emocionālo vidi, kā arī piederības sajūtu

skolai un toleranci pret citādo. Skolas kolektīvs saskata savas attīstības iespējas, kuras balstās uz pašvērtēšanas rezultātā iegūtiem datiem.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas un sarunas ar direktori, vietniekiem, metodisko jomu vadītājiem, skolotājiem, skolas dibinātāja pārstāvjiem, izglītojamo vecākiem, skolas padomi, atbalsta personālu.
2. 16 mācību stundu vērošana (attālināti).
3. Skolas virtuāla apskate.
4. Dokumentu un informācijas analīze (izglītības iestādes pašnovērtējuma ziņojums, izglītības iestādes attīstības stratēģija, vērtēšanas kārtība, skolvadības sistēma E-klase, audzināšanas darba prioritātes trīs gadiem, Valsts izglītības informācijas sistēmā pieejamie dati.
5. Situāciju analīze (attālināti) par pedagoģijas, skolvadības un izglītības iestādes aktuālās darbības jautājumiem.
6. Tīmekļvietnes un komunikācijas sociālajos medijos analīze.
7. Attālināto mācību organizācijas un īstenošanas izpēte.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi sekojošo:

1. veidot sistēmisku darbu matemātikas zināšanu un prasmju uzlabošanā vispārējās vidējās izglītības posmā, kā, piemēram, visa mācību gada garumā izglītojamiem piedāvāt individuālās nodarbības ar regulāru atgriezeniskās saites sniegšanu skolotājam;
2. pedagoģiskajā darbībā mācību stundās veidot dažāda izziņas līmeņa uzdevumus, diferencēt mācību saturu un pielāgot to izglītojamo spējām, sniegt atgriezenisko saiti, kā skolēns var kontrolēt, virzīt un regulēt savu mācīšanos, kā arī efektīvāk un daudzpusīgāk izmantot pieejamos IT resursus ikdienas mācību procesā;
3. piesaistīt speciālā pedagoga klātesamību ikdienas mācību procesā, lai veiktu mācību darba risku identificēšanu un novēršanu, kā arī nodrošinātu atbalsta sniegšanu skolēniem.

Novēlu jums sekmīgu turpmāko sadarbību ar izglītības iestādes vadību un skolotājiem!

Akreditācijas ekspertu komisijas vadītāja Inita Ozoliņa